钦定古今图书集成/理学汇编/学行典/第236卷 > 房景远
## 钦定古今图书集成/理学汇编/学行典/第236卷 > 房景远

按《魏书房法寿传》：法寿族子景远，字叔遐，重然诺，好
施与，频岁凶俭，分赡宗亲，又于通衢以食饿者，存济
甚众。平原刘郁行经齐、兖之境，忽遇劫贼，已杀十馀
人，次至郁，郁呼曰：“‘与君乡近，何忍见杀’？贼曰：‘若言乡
里，亲亲是谁’？郁曰：‘齐州主簿房阳是我姨兄’。阳是景
远小字。贼曰：‘我食其粥得活，何得杀其亲’？”遂还衣服，
蒙活者二十馀人。景远好《史传》，不为章句，天性小急，
不类家风。然事二兄至谨，抚养兄孤，恩训甚笃。益州
刺史傅竖眼慕其名义，启为眧武府功曹参军，以母
老不应，竖眼颇恨之，卒于家。子敬道，永熙中开府参
军事。